AIŠKINAMASIS RAŠTAS

Dėl Molėtų rajono savivaldybės finansinės paskatos jaunoms šeimoms pirmajam būstui įsigyti teikimo tvarkos aprašo patvirtinimo

**1. Parengto tarybos sprendimo projekto tikslai ir uždaviniai**

Molėtų r. savivaldybės aktuali problema – gyventojų mažėjimas, kurį nulemia neigiama natūrali gyventojų kaita ir migracijos procesas (išvykstamoji ir vidinė migracija). Molėtų r. savivaldybės atveju, svarbi vidinė migracija, kai gyventojai išvyksta į kitas Lietuvos teritorijas, dažniausiai kitus miestus, kur yra daugiau galimybių, pavyzdžiui, Vilniaus mietas. Tačiau vidinė emigracija gali turėti teigiamą pokytį didėjant Molėtų rajono gyventojų skaičiui. Patogi Molėtų rajono lokacinė padėtis – išsidėstymas 60 km. atstumu nuo sostinės – gali būti patraukli gyvenimo vieta, asmenims dirbantiems Vilniaus mieste, bet ieškantiems kokybiškos gyvenimo aplinkos – būsto greta gamtos, ežerų, viešųjų erdvių pritaikytų aktyviai fizinei veiklai, galimybių vaikams turėti prieigą prie ugdymo įstaigų bei gauti kokybiškas ugdymo paslaugas, taip pat būti dalimi draugiškos kaimynystės.

Kadangi šiuolaikinėje visuomenėje atstumas tarp gyvenamosios ir darbo vietos nėra kliūtis, o žmonių noras gyventi tam tikrame regione tampa ypač svarbi regiono charakteristika, todėl per ateinančius septynerius metus yra siekis sukurti visiems patrauklią gyvenamąją aplinką – čia nuo seno gyvenantiems, ieškantiems pastovios gyvenamosios vietos ar trumpam atvykstantiems.

Molėtų rajono savivaldybės strateginio veiklos plano 2018-2020 metams, patvirtinto Molėtų rajono savivaldybės tarybos 2018 m. vasario 22 d. sprendimu Nr. B1-28 „Dėl Molėtų rajono savivaldybės strateginio veiklos plano 2018–2020 metams patvirtinimo“ 2 programos „Valdymo programa“ 3 tikslo „Kurti patrauklią investicinę aplinką” uždavinys - sukurti plėtros modelį, skatinantį grįžti, įsikurti ir gyventi Molėtų rajone (toliau – strateginis veiklos planas). Siekiant įgyvendinti strateginio veiklos plano nuostatas, parengtas Molėtų rajono savivaldybės finansinės paramos jaunoms šeimoms pirmajam būstui įsigyti teikimo tvarkos aprašas (toliau – Aprašas), kuris nustato finansinės [paramos](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4#9z) jaunoms šeimoms, įsigyjančioms pirmąjį [būstą](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4#10z) Molėtų rajono savivaldybės teritorijoje, teikimo sąlygas, tvarką ir jos finansavimą. Aprašo nuostatos taikomas jaunoms šeimoms, kurioje kiekvienas iš sutuoktinių yra ne vyresnis kaip 35 metų, ir kurių kiekvienas šeimos narys ne mažiau kaip vienerius metus iki prašymo padavimo datos yra deklaravęs gyvenamąją vietą Molėtų rajono savivaldybėje. Finansinė parama suteikiama jaunoms šeimoms pirmajam būstui statyti, [įsigyti](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4" \l "117z), būsto kredito daliai apmokėti arba pradinio būsto kredito įnašui padengti. Prioriteto tvarka svarstomi jaunų šeimų, auginančių tris ar daugiau vaikų ir (ar) vaikų, kuriems nustatyta nuolatinė globa (rūpyba), prašymai. Kiti prašymai svarstomi eilės tvarka pagal jų gavimo Molėtų rajono savivaldybės administracijoje datą.

Finansinės paramos jaunoms šeimoms pirmajam būstui [įsigyti](http://litlex.molsav.lt/LL.DLL?Tekstas=1?Id=185903&Zd=Lietuvos%2BRespublikos%2Bparamos%2Bb%FBstui%2B%E1sigyti%2Bar%2Bi%F0sinuomoti%2B%E1statymas%2B&BF=4#117z) dydžiai:

1. jaunoms šeimoms, neauginančioms vaikų ar vaikų, kuriems nustatyta nuolatinė globa (rūpyba), suteikiama subsidija, kurios dydis – iki 10 procentų būsto kredito pirmajam būstui įsigyti arba statyti sumos, statomo būsto bendro ploto vertės, kuri bus apskaičiuota šio Aprašo 15.4 papunktyje nurodytu būdu, perkamo būsto sumos, bet ne daugiau 5,0 tūkst. Eur;

2. jaunoms šeimoms, auginančioms vieną arba du vaikus ir (ar) vaiką (us), kuriam (iems) nustatyta nuolatinė globa (rūpyba), suteikiama subsidija, kurios dydis – iki 15 procentų būsto kredito pirmajam būstui įsigyti arba statyti sumos, statomo būsto bendro ploto vertės, kuri bus apskaičiuota šio Aprašo 15.4 papunktyje nurodytu būdu, perkamo būsto sumos, bet ne daugiau 7,0 tūkst. Eur;

3. jaunoms šeimoms, auginančioms tris ar daugiau vaikų ir (ar) vaikų, kuriems nustatyta nuolatinė globa (rūpyba), suteikiama subsidija, kurios dydis – iki 20 procentų būsto kredito pirmajam būstui įsigyti arba statyti sumos, statomo būsto bendro ploto vertės, kuri bus apskaičiuota šio Aprašo 15.4 papunktyje nurodytu būdu, perkamo būsto sumos, bet ne daugiau 10,0 tūkst. Eur.

Ne daugiau kaip 15 procentų subsidijos pirmajam būstui įsigyti sumos gali būti panaudota žemės sklypui, kuriame yra būstas arba planuojama jį statyti, įsigyti.

Parengto sprendimo projekto tikslas – patvirtinti Molėtų rajono savivaldybės finansinės paramos jaunoms šeimoms pirmajambūstui įsigyti teikimo tvarkos aprašą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 22 punktas, 16 straipsnio 4 dalis;

Molėtų rajono savivaldybės strateginis veiklos planas 2018-2020 metams, patvirtintas Molėtų rajono savivaldybės tarybos 2018 m. vasario 22 d. sprendimu Nr. B1-28 „Dėl Molėtų rajono savivaldybės strateginio veiklos plano 2018–2020 metams patvirtinimo“

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – būtų įgyvendintos strateginio veiklos plano nuostatos. Priėmus sprendimą, būtų sudarytos palankesnės finansinės galimybės jaunoms šeimoms apsirūpinti pirmuoju būstu, pagerinti gyvenimo sąlygas Molėtų rajono savivaldybėje.

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikis – 40,0 tūkst. Eur, finansavimo šaltinis – savivaldybės biudžeto lėšos.

**6. Vykdytojai, įvykdymo terminai**

Molėtų rajono savivaldybės administracija.